NEUVOSTON ASETUS (ETY) N:o 2248/88,
annettu 19 päivänä heinäkuuta 1988,
naudanliha-alan yhteisestä markkinajärjestelystä annetun asetuksen (ETY) N:o 805/68 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
yhteisön täysikasvuisten nautojen ruhojen luokitteluasteikosta 28 päivänä huhtikuuta 1981 annettua neuvoston asetusta (ETY) N:o 1208/81(4) sovelletaan interventio-ostoihin asetuksen (ETY) N:o 805/68(5), sellaisena kuin se on viimeksi muutettuna asetuksella (ETY) N:o 3905/87(6), 6 a artiklan mukaan 31 päivään joulukuuta 1988; ottaen huomioon saadun kokemuksen olisi säädettävä, että kaikki interventiotoimenpiteet toteutetaan tästä lähtien kyseisen luokitteluasteikon perusteella,
asetuksen (ETY) N:o 805/68 6 a artiklan 4 kohdan mukaan interventio-ostohinta on sama kuin niiden jäsenvaltioiden tai tapauskohtaisesti jäsenvaltion alueen, jossa interventio-ostoja voidaan tehdä, markkinahintojen painotettu keskiarvo korotettuna 2,5 prosentilla teurastetun R 3 -laadun interventiohinnasta, muttei kuitenkaan pienempi kuin korkein painotetun keskiarvon laskennassa mukana ollut markkinahintojen keskiarvo, ja
mainitussa 6 a artiklassa säädettyjen 31 päivään joulukuuta 1988 voimassa olevien interventiojärjestelmän poikkeussääntöjen tarkoituksena on ollut rajoittaa julkisia interventio-ostoja erityisesti lähentämällä ostohintaa markkinahintaan; vuoden soveltamisen jälkeen voidaan todeta, että kyseistä tavoitetta ei ole voitu saavuttaa 6 a artiklan 4 kohdassa määritetyn ostohinnan suuruuden vuoksi; tämän vuoksi olisi säädettävä mahdollisuudesta olla soveltamatta ostohinnan korottamista 2,5 prosentilla interventiohinnasta ja edellytystä, joka asettaa ostohinnan korkeimman markkinahinnan suuruiseksi,
ON ANTANUT SEURAAVAN ASETUKSEN:
1 artikla
Muutetaan asetus (ETY) N:o 805/68 seuraavasti:
1) Korvataan 5 artiklan 2 kohta seuraavasti:
"2 Edellä 1 kohdassa tarkoitetut interventiotoimenpiteet voivat koskea asetuksella (ETY) N:o 1208/81 säädetyn yhteisön nautojen ruhojen luokitteluasteikon mukaisesti luokiteltuja täysikasvuisia nautoja sekä niiden tuoretta tai jäähdytettyä lihaa ruhoina, puoliruhoina, saman ruhon neljänneksinä, etuneljänneksinä tai takaneljänneksinä."
2) Lisätään 6 a artiklan 4 kohtaan seuraava alakohta:
"Seuraavia ensimmäisessä alakohdassa säädettyjä lausekkeita:
i) ostohinnan korottaminen 2,5 prosentilla teurastetun R 3 -laadun interventiohinnasta;
ii) ostohinta ei saa olla pienempi kuin korkein painotetun keskiarvon laskennassa oleva markkinahintojen keskiarvo;
sovelletaan seuraavin rajoituksin:
- kun ensimmäisessä alakohdassa tarkoitettu markkinahintojen painotettu keskiarvo on korkeampi kuin 82 prosenttia interventiohinnasta, edellä i ja ii alakohdassa olevia lausekkeita ei saa soveltaa;
- kun mainittu keskiarvo on pienempi tai sama kuin 82 prosenttia interventiohinnasta ja korkeampi kuin 78 prosenttia interventiohinnasta, edellä ii alakohdan lauseketta ei saa soveltaa;
- kun mainittu keskiarvo on pienempi tai sama kuin 78 prosenttia interventiohinnasta, kyseisiä lausekkeita voidaan soveltaa, mutta i alakohdassa tarkoitettu ostohinnan korotus voi olla enintään 4 prosenttia interventiohinnasta."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan markkinointivuoden 1988/1989 alusta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä heinäkuuta 1988.